b"\n_START_ARTICLE_\nRhea (m\xc3\xa5ne)\n_START_SECTION_\nNavn\n_START_PARAGRAPH_\nRhea har f\xc3\xa5tt navn etter titanen Rhea i gresk mytologi. Den har ogs\xc3\xa5 f\xc3\xa5tt betegnelsen Saturn\xc2\xa0V._NEWLINE_Cassini kalte de fire m\xc3\xa5nene han oppdaget (Tethys, Dione, Rhea og Iapetus) Sidera Lodoicea (\xc2\xabLouis' stjerner\xc2\xbb) for \xc3\xa5 \xc3\xa6re kong Ludvig XIV av Frankrike. Astronomene begynte \xc3\xa5 kalle disse og Titan for Saturn\xc2\xa0I til Saturn\xc2\xa0V. Da Mimas og Enceladus ble oppdaget i 1789, ble nummersystemet utvidet til Saturn\xc2\xa0VII. Det var William Herschels s\xc3\xb8nn John Herschel som foreslo \xc3\xa5 kalle opp de sju m\xc3\xa5nene etter titanene i 1847.\n_START_SECTION_\nFysiske egenskaper\n_START_PARAGRAPH_\nRhea er en ism\xc3\xa5ne med en densitet rundt 1240\xc2\xa0kg/m\xc2\xb3. Den lave densiteten antyder at den har en steinkjerne som utgj\xc3\xb8r mindre enn en tredjedel av m\xc3\xa5nens masse, mens resten best\xc3\xa5r av vannis. Rheas sammensetning ligner nabom\xc3\xa5nen Dione, noe som tyder p\xc3\xa5 at de har lignende forhistorier. Temperaturen p\xc3\xa5 Rheas overflate er fra 99 K (\xe2\x88\x92174\xc2\xa0\xc2\xb0C) i fullt sollys til 53 K (\xe2\x88\x92220\xc2\xa0\xc2\xb0C) p\xc3\xa5 nattsiden._NEWLINE_Rhea har et stort antall kratere og lyse fj\xc3\xa6rlignende merker p\xc3\xa5 overflaten. Overflaten kan deles inn i to geologisk forskjellige omr\xc3\xa5der basert p\xc3\xa5 tettheten av nedslagskratere. Det f\xc3\xb8rste omr\xc3\xa5det har kratere st\xc3\xb8rre enn 40\xc2\xa0km i diameter, mens det andre (i deler av polomr\xc3\xa5det og ekvatoromr\xc3\xa5det) har mindre kratere. Dette tyder p\xc3\xa5 at deler av overflaten har blitt omdannet en eller annen gang i m\xc3\xa5nens tidlige historie. Som p\xc3\xa5 Callisto mangler kraterne den h\xc3\xb8ye kanten man finner for eksempel p\xc3\xa5 M\xc3\xa5nen og Merkur._NEWLINE_Cassini-sonden gjorde en planlagt forbiflygning av Rhea den 25. november 2005 i en avstand av 500 kilometer.\n_START_SECTION_\nMulige ringer\n_START_PARAGRAPH_\nDen 6. mars 2008 kunngjorde NASA at Rhea kanskje har et tynt ringsystem. Dette vil is\xc3\xa5fall v\xc3\xa6re den f\xc3\xb8rste oppdagelsen av ringer rundt en m\xc3\xa5ne. Ringenes eksistens fremkommer av observerte endringer i elektronflyten fanget av Saturns magnetfelt da Cassini passerte forbi Rhea. St\xc3\xb8v og brokker ser ut til \xc3\xa5 utvide Rheas hill-sf\xc3\xa6re, men er mer kompakt jo n\xc3\xa6rmere m\xc3\xa5nen, og inneholder tre smale ringer med enda h\xc3\xb8yere tetthet."